Дабрачынная акцыя “Нашы дзеці”, у якой актыўны ўдзел прымаюць кіраўнікі рэспубліканскіх органаў дзяржаўнага кіравання і іншых арга­нізацый краіны, дазваляе кожнаму дзіцяці, пазбаўленаму магчымасці быць у перадсвяточныя і святочныя дні ў коле сям’і, не застацца без увагі. Вось і Крывіцкае спецыяльнае лячэбна-выхаваўчае прафесійна-тэхнічнае вучылішча закрытага тыпу напярэдадні Новага года наведаў міністр адукацыі Рэспублікі Беларусь Ігар Карпенка. Дарэчы, гэта яго другі візіт з такой місіяй у названую ўстанову. Ігар Васільевіч павіншаваў навучэнцаў і супрацоўнікаў вучылішча, якія сабраліся ў спартыўнай зале, з надыходам Новага года. Пажадаў усім здароўя, поспехаў, здзяйснення запаветных мар. Ва ўрачыстай абстаноўцы шаноўны госць перадаў выхаванцам тэлевізар і салодкія падарункі.